
Adaptív projekciókkal kiegészített Bernoulli neurális hálók

Kulcsszavak: gépi tanulás, idősor elemzés, jelfeldolgozás, matematikai modellezés, közúti torlódás előrejelzés
A kutatás motivációja: Az idősorok elemzése és előrejelzése számos területen kulcsfontosságú lépésnek számít, beleértve a forgalomirányítást, az egészségügyet és az energiaellátó rendszereket. Bár a mélytanulás egyre nagyobb figyelmet kap az említett alkalmazásokban, biztonságkritikus területeken az előrejelzés és elemzés továbbra is hagyományos matematikai modelleken alapszik, melyet főleg értelmezhetőségük, kis adatigényük és determinisztikus működésük indokol.
Módszertan: A matematikai modellezés és az adat-vezérelt gépi tanulás előnyeinek együttes kihasználásához bevezetünk egy új, modell-vezérelt neurális hálózati architektúrát, a VPNgbNET-et. Ehhez adaptív projekciókat (VP) és a nemlineáris Grey Bernoulli modelleket (Ngb) fejtünk neurális háló rétegekbe, melyek növelik az előrejelzési pontosságot és az értelmezhetőséget. Továbbá kidolgozunk egy ún.
trajektória réteget, melyet az adott idősort generáló fizikai jelenség dinamikai tulajdonságaiból vezetünk le.
Eredmények: A VP operátorok és az Ngb rendszer kombinálásával, megközelítésünk lehetővé teszi idősorok becslését és előrejelzését, mindezt úgy, hogy közben a tanítható paraméterek fizikai jelentéssel bírnak és a megtanult jellemzők értelmezhetők. A tesztek alapján a VPNgbNET pontosabb becslést ad, mint a hagyományos matematikai modellek, továbbá viszonylag kis adathalmazokon is betanítható, ezzel leküzdve a hagyományos mélytanuló modellek adatigényéből fakadó kihívásokat.
Következtetések: A TDK-ban kidolgozott modell-vezérelt neurális háló alkalmazható idősorok becslésére és előrejelzésére, melynek pontosságát a napi közúti torlódás előrejelzés problémáján keresztül vizsgáltuk. A bemutatott VPNgbNET keretrendszer kellően általános, melyben a problémaspecifikus Ngb réteg helyettesíthető egyéb trajektóriákkal is. Ez lehetővé teszi az architektúra adaptálását olyan idősoros gyakorlati alkalmazásokhoz, mint például napi energiafogyasztás, webszerverforgalom vagy pénzügyi piaci trendek csúcsértékeinek becslésére.

